Bygningerne, der indtil 2015 lagde lokaler til Dronninglund Sygehus, er nu blevet solgt til tre forskellige købere, og ejendommene bliver overdraget inden årets udgang.

Fremtiden for det tidligere Dronninglund Sygehus er nu afklaret. Regionsrådet har besluttet, at sygehuset skal sælges til tre forskellige bydere. Den samlede salgspris er 4,8 millioner kroner, fortæller Region Nordjylland i en pressemeddelelse. Selve sygehusbygningerne sælges til MVE Holding ApS, mens en funktionærbolig sælges til Fonden Føniks og HT & AL Holding ApS. Et ubebygget jordareal sælges til selskabet KS Ejendomme. Projektdirektør ved Region Nordjylland Niels Uhrenfeldt glæder sig over, de tidligere sygehusbygninger nu er solgt efter en længere proces. -	Salget af Dronninglund Sygehus har været igennem et længere forløb, der har krævet en opsøgende indsats for at finde køberne til en så speciel og kompleks ejendomstype, siger han, og tilføjer, at corona-krisen gjorde heller ikke noget godt for salgsprocessen. Stor lejer flyttede ud i 2019 Sygehuset i Dronninglund har siden 2016 været på listen over udfasede ejendomme, og Udlændinge- og Integrationsministeriet opsagde i efteråret 2018 et stort lejemål på 6385 kvadratmeter. Det blev ledigt fra juni 2019, og siden har Region Nordjylland haft løbende udgifter til vedligeholdelse, snerydning og lignende. Bygningerne var udbudt til salg allerede i 2020, men da var det afgivne bud for lavt og under den vurderede markedspris. Der blev derfor sat en ny proces i gang, hvor de tidligere sygehusbygninger blev genopslået med en minimumpris for hver af de tre dele. Der blev i den forbindelse afgivet fire bud på de tre dele. To af tre ejendomme bliver overtaget af køberne 1. november, mens den tredje ejendom forventes overtaget senest 31. december 2021.